SKRIFTLIG FORESPØRGSEL E-0496/01

af Alexander de Roo (Verts/ALE) til Kommissionen

(22. februar 2001)

Om: Konsekvenser af IJzeren Rijn-forbindelsen for tyske naturområder

Den mulige genåbning af den gamle jernbaneforbindelse IJzeren Rijn gennem nationalparken De Meinweg vil umiddelbart efter den tyske grænse også berøre miljøet i et område, som af de tyske myndigheder er udpeget som særligt beskyttet område i henhold til habitat- og fugledirektivet. De foreslåede alternativer til denne linjeføring hhv. nord og syd om De Meinweg (alternativ A1 og alternativ A2) skåner til en vis grad det (nederlandske) naturreservat, men går på tysk område tværs igennem Forst Meinweg, som er et Natura 2000-område, og fuglereservatet Schwalm Nette Platte mit Grenzwald und Meinweg (DE 4603-401).

Forudsætter en eventuel genåbning af den gamle linjeføring af IJzeren Rijn ikke en (uafhængig) undersøgelse fra de tyske myndigheders side af de eventuelle konsekvenser for naturværdierne i Forst Meinweg og fuglereservatet Schwalm Nette Platte mit Grenzwald und Meinweg?

Hvorvidt kræves der en grænseoverskridende vurdering af indvirkningerne på miljøet (jf. direktiv 97/11/EF(1) om ændring af direktiv 85/337/EØF(2) om vurdering af visse offentlige og private projekters indvirkninger på miljøet) med henblik på en vurdering af de eventuelle negative virkninger på tysk område?

(1) EFT L 73 af 14.3.1997, s. 5.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(30. maj 2001)

Kommissionen har fra Tyskland modtaget meddelelse om, at lokaliteten Schwalm-Nette-Platte mit Grenzwald und Meinweg er udlagt som et særligt beskyttet område i henhold til artikel 4 i Rådets direktiv Rådets direktiv 79/409/EØF af 2. april 1972 om beskyttelse af vilde fugle(1) (herefter kaldet fugledirektivet). En del af dette beskyttede område, som ligger i Forst Meinweg, er desuden for nylig blevet foreslået udlagt som lokalitet af fællesskabsbetydning i overensstemmelse med artikel 4, stk. 1, i Rådets direktiv 92/43/EØF af 21. marts 1992 om bevaring af naturtyper samt vilde dyr og planter(2) (herefter kaldet habitatdirektivet) under navnet Meinweg mit Ritzroder Dünen.

Den beskyttelse, som er hjemlet med artikel 6, stk. 2 til 4, i habitatdirektivet, finder anvendelse på både særlige beskyttelsesområder udlagt under fugledirektivet og lokaliteter af fællesskabsbetydning under habitatdirektivet. I medfør af artikel 6, stk. 3, i habitatdirektivet vurderes alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, med hensyn til deres virkninger på lokaliteten under hensyn til bevaringsmålsætningerne for denne. Habitatdirektivet siger ikke noget om, hvordan disse indvirkninger skal vurderes, men blot at vurderingen skal være hensigtsmæssig.

Kommissionen bemærker, at man overvejer at genåbne jernbaneforbindelsen IJzeren Rijn, men at der endnu ikke er truffet nogen beslutning. Hvis det besluttes at genåbne forbindelsen gennem Schwalm-Nette-Platte mit Grenzwald und Meinweg, skal dette projekt gøres til genstand for en forudgående hensigtsmæssig vurdering af dets indvirkning med henblik på bevaringsmålsætningerne for denne lokalitet under forudsætning af, at projektet måtte formodes at få en betydelig indvirkning på den.

I henhold til bilag I, afsnit 7, litra a, artikel 4, stk. 1, i Rådets direktiv 85/33/EØF om vurdering af visse offentlige og private projekters indvirkning på miljøet (herefter VVM-direktivet), som ændret ved Rådets direktiv 97/11/EF af 3. marts 1997(3), skal anlæg af jernbanefjerntrafik gøres til genstand for en vurdering af indvirkningen på miljøet. Med hensyn til en ændring af projekter i VVM-direktivets bilag I skal medlemsstaterne i henhold til bilag II, afsn. 13, artikel 4, stk. 2, i VVM-direktivet enten ved at gennemgå de enkelte projekter eller fastsætte grænseværdier eller kriterier afgøre, om projektet skal gøres til genstand for en vurdering af indvirkningen på miljøet.

Det hedder i direktivets artikel 7, at såfremt en medlemsstat konstaterer, at et projekt vil kunne få betydelig indvirkning på miljøet i en anden medlemsstat, informerer den den anden medlemsstat om projektet. Sidstnævnte kan anmode om at deltage i vurderingen af miljøindvirkningen i den medlemsstat, på hvis område projektet forventes at blive gennemført. De pågældende medlemsstater skal foretage høringer vedrørende de mulige grænseoverskridende følger af de planlagte projekter og foranstaltninger for at reducere eller fjerne sådanne indvirkninger.

Da jernbaneforbindelsen IJzeren Rijn alene kan genåbnes, hvis alle medlemsstater, den går igennem, er enige om genåbningen, gennemføres projektet ikke bare i en enkelt medlemsstat. Alle berørte medlemsstater har derfor mulighed for at vurdere og tage hensyn til projektets indvirkning på deres område inden for rammerne af deres egen administrative procedure. Det er kun i tilfælde, hvor de er yderligere grænseoverskridende indvirkninger, som Kommissionen ikke kan forudse på nuværende tidspunkt, at proceduren under artikel 7 i VVM-direktivet ser ud til at være relevant i denne sammenhæng.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 73 af 14.3.1997.